Konsekvenserne af Brexit begynder at kunne mærkes på det nordjyske fiskerierhverv. Onsdag fortæller FF Skagen, der har afdelinger i Skagen og Hanstholm, at man har valgt at lukke fiskemelsfabrikkens afdeling i Hanstholm. Administrerende direktør i FF Skagen Johannes Palsson fortæller til TV2 Nord, at man stadig er i forhandlinger om, hvor mange medarbejdere det præcis kommer til at gå ud over. - Der er 45 medarbejdere ansat i Hanstholm i dag. Vi vil opretholde køb af fisk i Hanstholm, så der bliver nogle medarbejdere involveret fremadrettet. Som vi ser det lige nu, er det 35, der kommer til at få en opsigelse. Men vi forhandler stadig om, hvordan vi lukker fabrikken, fortæller administrerende direktør i FF Skagen Johannes Palsson. Han forklarer, at lukningen skyldes et fald i fiskekvoterne, der nu er faldet så meget, at den eksisterende fabrik i Skagen nu kan håndtere hele produktionen. Samtidig peger han på, at der er bygget nye fiskemelsfabrikker i Østersøen, der modtager EU-tilskud. - I 2017 købte vi 600.000 tons fisk. I år forventer vi at købe 400.000 tons fisk. Vi kan håndtere 400.000 i Skagen og 200.000 i Hanstholm, så i år ser det ud til, at vi har rigeligt med én fabrik. Ifølge direktøren er der for tiden ikke planer om at nedjustere antallet af medarbejdere på fabrikken i Skagen. Han vil dog ikke udstede nogen garantier for fremtiden. - Vi arbejder med yderligere tilpasning i Skagen, og vi arbejder med, hvordan vi kan tilpasse os situationen. Det kan være, at vi ikke genbesætter stillinger, når folk opsiger, slutter Johannes Palsson.

Opsummering:
Fiskemelsfabrikken FF Skagen lukker sin afdeling i Hanstholm på grund af reducerede fiskekvoter. Direktør forventer, det kommer til at gå ud over 35 medarbejdere.